Euroopa Liidu Notariaatide Nõukogu

Euroopa Liidu Notariaatide Nõukogu (ingl Council of the Notariats of the European Union, CNUE) on mittetulundusühendus, mille eesmärk on notariaadi tööd korraldada ja edendada nii rahvusvahelisel kui ka kohalikul tasandil. CNUE esindab notareid Euroopa Liidu institutsioonidega suhtlemisel. Organisatsiooni kuulub 22 ladina tsiviilõigusel põhineva Euroopa Liidu liikmesriigi notareid. Notariaat on avalik-õiguslik institutsioon, mille peamine eesmärk on kontrollida ja kinnitada õigusaktides ning lepingutes sisalduvaid andmeid. Notari töö hõlmab eri valdkondi, näiteks abielu, ettevõtlus, pärimine, kinnisvara. 1976. aastal loodi Pariisis Prantsusmaa, Saksamaa, Belgia, Luksemburgi, Itaalia ja Hollandi algatusel Notariaadi Presidentide Konverents. Asutajariikide ühine eesmärk oli notariaatide arvamusi ja huve riiklikul, Euroopa ja üleilmsel tasandil kuuldavamaks teha. Aastal 1989 sai ühendus riigiüleseks notarite ühenduseks ning seetõttu muudeti ühenduse nimi Alaliseks Euroopa Notarite Konverentsiks. Järgmine nimevahetus toimus 1995. aastal, misjärel uueks nimeks sai Euroopa Liidu Notariaatide Konverents. 1. jaanuaril 2006 võeti vastu praegune nimi ehk Euroopa Liidu Notariaatide Nõukogu. Euroopa Liidu Notariaatide Nõukogu suurenes kolme riigi võrra, kui ühendusse astusid Austria, Portugal ja Hispaania. Aastal 2004 liitusid ühendusega veel üheksa riiki (k.a Eesti), mis astusid samal ajal ka Euroopa Liitu. Kolm aastat hiljem said CNUE liikmeteks Bulgaaria ja Rumeenia. Aastal 2013 astus organisatsiooni Horvaatia. Esimene Euroopa Liidu Notariaatide Nõukogu üldkoosolek toimus 2004. aastal Brüsselis. Sellega pandi alus Euroopa notarite tulevasele poliitilisele tegevusele. Peamine eesmärk oli vähendada liikmesriikide õigusaktide vahelist ebamäärasust ja tekkinud vastuolusid. CNUE eesmärk on notarite töö edendamine nii kohalikul kui ka rahvusvahelisel tasandil. Et lihtsustada Euroopas piiriüleste toimingute tegemist, tagada võrdne juurdepääs õigustele ja parandada majanduskeskonda, on CNUE loonud mitmesuguseid veebilehti. Veebikeskkonnas saab õigusabi mitme valdkonna kohta, näiteks äritegevus, kinnisvara, pärimine. CNUE esindab notarite seisukohti Euroopa institutsioonide otsustusprotsessis. Samuti hoiab organisatsioon oma liikmeid järjepidevalt kursis notari tööd puudutavate uute õigusaktidega. Liikmesriikide notarite teadmiste täiendamiseks pakub CNUE koolitusi. Euroopa Liidu Notariaatide Nõukogus esindatud riigid: Austria (Österreichische Notariatskammer); Belgia (Conseil International du Notariat Belge); Bulgaaria (Chambre des Notaires de Bulgarie); Eesti (Eesti Vabariigi Notarite Koda); Hispaania (Consejo General del Notariado); Holland (Koninklijke Notariële Beroepsorganisatie); Horvaatia (Hrvatska javnobilježnicka komora); Itaalia (Consiglio Nazionale del Notariato); Kreeka (Conseil National du Notariat Grec); Leedu (Lietuvos Notaru Rumai); Luksemburg (Chambre des Notaires du Grand-Duché de Luxembourg); Läti (Latvijas Zverinatu notaru padome); Malta (Kunsill Notarili ta' Malta); Poola (Krajowa Rada Notarialna); Portugal (Ordem dos Notarios Portugal); Prantsusmaa (Conseil Supérieur du Notariat Français); Rumeenia (Uniunea Nationala a No tarilor Publici din România); Saksamaa (Bundesnotarkammer); Slovakkia (Notárska komora Slovenskej republiky); Sloveenia (Notarska Zbornica Slovenije); Tšehhi (Notarska komora Ceske republiky); Ungari (Magyar Országos Közjegyzoi Kamara). Makedoonial, Montenegrol, Serbial ja Türgil on CNUE-s vaatleva liikme staatus. Eesmärkide täitmiseks on CNUE loonud temaatilisi veebilehti: Buying property in Europe – õigusteave kinnisvara soetamise kohta 22 Euroopa Liidu riigis; Couples in Europe – õigusalased vastused Euroopa Liidus elavate paaride küsimustele; ENN–European Notarial Network – abivahend notaritele, kes puutuvad kokku riigipiire ületava tööga; European Directory of Notaries – võimalus leida Euroopa Liidust abivajajaga ühist keelt rääkiva notari kontaktandmed; Notaries of Europe Portal – Euroopa Liidu Notariaatide Nõukogu veebileht; Successions in Europe – pärimisõiguse informatsioon CNUE liikmesriikides; The European Network of Registers of Wills Association – juurdepääs surnud isiku testamendile; The Vulnerable in Europe – informatsioon alaealistele ja teistele kaitsetutele täiskasvanutele 22 Euroopa riigis. CNUE – Council of the Notariats of the European Union. Company Description. 02.11.2018 Notaries of Europe. CNUE 20th Anniversary. 03.11.2018 Notaires de France. The Council of the Notariats of the European Union (CNUE). 03.11.2018 European Law Institute (ELI). Membership. 02.11.2018 Notaries of Europe. About Notaries of Europe. 02.11.2018 Buying property in Europe. 02.11.2018 Couples in Europe. 02.11.2018 ENN – European Notarial Network. Helping notaries faced with cross-border questions. 02.11.2018 European Directory of Notaries. 02.11.2018 Notaries of Europe. 02.11.2018 Successions in Europe. 02.11.2018 The European Network of Registers of Wills Association. The association. 02.11.2018 The Vulnerable in Europe. 02.11.2018